Predlog SKLEP SVETA o stališču Unije v upravnem odboru Ekonomske komisije Združenih narodov za Evropo glede osnutka Pravilnika o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig /* COM/2013/0693 final - 2013/0333 (NLE) */





OBRAZLOŽITVENI MEMORANDUM 1. OZADJE PREDLOGA · Razlogi za predlog in njegovi cilji Ekonomska komisija Združenih narodov za Evropo (v nadaljnjem besedilu: UN/ECE) na mednarodni ravni razvija usklajene zahteve, katerih namen je odpraviti tehnične ovire v trgovini z motornimi vozili in sistemi, ki se uporabljajo za ta motorna vozila, med pogodbenicami Revidiranega sporazuma iz leta 1958 ter pri teh vozilih in sistemih zagotoviti visoko raven varnosti in varstva okolja. UN/ECE je pred kratkim dokončno oblikovala osnutek Pravilnika o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig. Cilj tega osnutka pravilnika je vzpostaviti sklop zahtev za homologacijo navedenih naprav, kar zagotavlja sprejemljivo raven okoljske učinkovitosti in pravilnega delovanja v času njegove veljavnosti. Namen tega predloga je opredeliti stališče Unije o navedenem osnutku pravilnika UN/ECE za homologacijo REC ter Uniji, ki jo zastopa Komisija, omogočiti, da glasuje za ta osnutek. · Splošno ozadje Tehnične zahteve glede homologacije opreme za naknadno vgradnjo, namenjene za zmanjšanje emisij, so trenutno obravnavane na nacionalni ravni. S sprejetjem osnutka Pravilnika UN/ECE o homologaciji REC bo narejen pomemben korak naprej v smislu tržnega usklajevanja in odprave morebitnih trgovinskih ovir na področju opreme REC, saj bo besedilo državam članicam EU lahko služilo kot referenca pri pripravi njihovih nacionalnih zakonodaj. Zato je zdaj predvideno, da bo Unija glasovala za osnutek s tem povezanega Pravilnika UN/ECE o homologaciji REC, da se na mednarodni ravni določijo skupne usklajene zahteve, ki bodo olajšale mednarodno trgovino. Tako bodo evropske družbe lahko upoštevale en sklop zahtev, ki velja po vsem svetu, tj. v državah pogodbenicah Revidiranega sporazuma UN/ECE iz leta 1958. · Veljavne določbe na področju, na katero se nanaša predlog Tehnične zahteve na področju predloga so trenutno obravnavane na nacionalni ravni, ne obstaja pa še zakonodaja EU niti zakonodaja UN/ECE. · Usklajenost z drugimi politikami in cilji Unije Predlog je v skladu s cilji Uredbe (ES) št. 595/2009 o homologaciji motornih vozil in motorjev glede na emisije iz težkih vozil (Euro VI) in Direktive 97/68/ES o približevanju zakonodaje držav članic o ukrepih proti plinastim in trdnim onesnaževalom iz motorjev z notranjim zgorevanjem, namenjenih za vgradnjo v necestno mobilno mehanizacijo, zato je v skladu s ciljem EU, da se zagotovi visoka raven varstva okolja na celotnem ozemlju Unije. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA · Posvetovanje z zainteresiranimi stranmi Pri razvoju predloga je Evropska komisija sodelovala v neformalni skupini UN/ECE za REC, kjer so se sestali predstavniki deležnikov in držav članic. Poleg tega so med pripravo dokumenta potekale razprave o ključnih vidikih besedila na srečanju tehničnega odbora za motorna vozila 10. julija 2012. · Ocena učinka Določbe o napravah za nadzor emisij za naknadno vgradnjo se lahko štejejo kot dopolnilne k zakonodaji o emisijah UN/ECE in EU o homologaciji težkih motorjev in vozil (Euro VI) in necestni mobilni mehanizaciji. V prvem primeru je bila izvedena ocena učinka, v kateri so bile ocenjene različne možnosti politike. Glede necestne mobilne mehanizacije je ocena učinka trenutno v pripravi, zato se šteje, da ločena ocena učinka za sprejetje osnutka Pravilnika UN/ECE ni potrebna. 3. PRAVNI ELEMENTI PREDLOGA · Povzetek predlaganih ukrepov Predlog bo Uniji, ki jo zastopa Komisija, omogočil, da glasuje za osnutek Pravilnika UN/ECE o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig. · Pravna podlaga Ob upoštevanju cilja in vsebine Sklepa Sveta je pravna podlaga člen 114 in člen 218(9) PDEU. Postopek, ki ga je treba upoštevati za sprejetje Sklepa Sveta, je določen v členu 4(2) Sklepa Sveta 97/836/ES. · Načelo subsidiarnosti Direktiva 2008/50/ES določa cilje za kakovost zraka glede na različna onesnaževala in odločitev o konkretnih ukrepih, ki jih je treba sprejeti za izpolnitev navedenih zahtev, prepušča presoji držav članic. V tem smislu imajo naprave za nadzor emisij za naknadno vgradnjo lahko ključno vlogo, saj je njihova vgradnja v vozila, ki so že na trgu, element, ki je pogosto obravnavan na nacionalni ravni kot del potrebnih ukrepov za izboljšanje kakovosti zraka. Glede na zgoraj navedeno in v skladu z načelom subsidiarnosti je primerno, da EU glasuje za Pravilnik UN/ECE o homologaciji REC, hkrati pa upošteva možnost, da se države članice odločijo, ali bodo na nacionalni ravni Pravilnik uporabljale za namene obvezne homologacije opreme REC ali za druge različne namene. Kljub temu in brez poseganja v možnost držav članic, da se odločijo v skladu s svojimi pristojnostmi, osnovna pravila Sporazuma iz leta 1958 veljajo za celotno EU in na enak način v vseh državah članicah. Predlog je zato skladen z načelom subsidiarnosti. · Načelo sorazmernosti Predlog je v skladu z načelom sorazmernosti, saj ne presega tistega, kar je nujno za zagotavljanje pravilnega delovanja notranjega trga, hkrati pa nudi visoko raven varstva okolja. · Izbira instrumentov Predlagani instrument: sklep Sveta. Šteje se, da je uporaba sklepa Sveta primerna, ker je v skladu z zahtevami člena 218(9) PDEU. 4. PRORAČUNSKE POSLEDICE Predlog ne vpliva na proračun Unije. 2013/0333 (NLE) Predlog SKLEP SVETA o stališču Unije v upravnem odboru Ekonomske komisije Združenih narodov za Evropo glede osnutka Pravilnika o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 114 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) S Sklepom Sveta 97/836/ES[1] je Unija pristopila k Sporazumu Gospodarske komisije Združenih narodov za Evropo (UN/ECE) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov („Revidirani sporazum iz leta 1958“). (2) Standardizirane zahteve osnutka Pravilnika UN/ECE o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig[2], so namenjene odpravljanju tehničnih ovir v trgovini z napravami REC med pogodbenicami Revidiranega sporazuma iz leta 1958 ter zagotavljanju visoke ravni učinkovitosti in varstva okolja pri teh sistemih. (3) Primerno je določiti stališče Unije o sprejetju navedenega osnutka pravilnika UN/ECE v upravnem odboru Revidiranega sporazuma iz leta 1958 – SPREJEL NASLEDNJI SKLEP : Edini člen Stališče Unije, ki jo zastopa Komisija, v upravnem odboru Revidiranega sporazuma iz leta 1958, je, da glasuje za osnutek pravilnika UN/ECE o enotnih predpisih za homologacijo naprav za nadzor emisij za naknadno vgradnjo (REC) za težka vozila, kmetijske in gozdarske traktorje ter necestno mobilno mehanizacijo, opremljeno z motorjem na kompresijski vžig iz dokumenta ECE TRANS/ WP.29/ /2013/119. V Bruslju, Za Svet [1] UL L 346, 17.12.1997, str. 78. [2] Dokument UN/ECE ECE TRANS/WP.29/GRPE/2013/6.